Švedijos žemės
Švedijos žemės (šved. Sveriges landsdelar) – trys tradiciniai ir istoriniai Švedijos regionai, kurių kiekvieną sudaro kelios provincijos. Teritorijų suskirstymas į žemes siekia šiuolaikinės Švedijos įkūrimo laikus, kai Jotalandas, gotų žemė, susijungė su Svealandu, švedų žeme, ir suformavo šalį, o Norlandas ir Osterlandas (pastaroji dabar yra Suomija) buvo prijungtos vėliau. Šios žemės neatlieka jokių administracinių funkcijų, tačiau daugelis švedų jas vis dar laiko svarbia savo tapatybės dalimi.